[Foto’s] Honderde munte uit seeskilpad se maag verwyder(Foto: Sakchai Lalit) ŉ Seeskilpad het Maandag ŉ operasie in Thailand ondergaan waartydens munte uit haar maag verwyder is. Dit was die eerste operasie van die soort ter wêreld. Die skilpad, gedoop “Spaarvarkie”, is 25 jaar oud en woon in ŉ poel in Sri Ratsja, ŉ kusdorpie 120 km suidoos van Bangkok. In die operasie wat ses uur geduur het, het vyf veeartse van Bangkok se Chulalongkorn-universiteit soveel as 915 muntstukke wat saam sowat 5 kg weeg, verwyder. Die skilpad weeg 59 kg. Die veeartse het oorspronklik gedink die skilpad is verlam omdat sy nie haar linkerbeen gebruik het nie. “Dit was ŉ moeilike en uitdagende opdrag,” het Pasakorn Briksawan, een van die veeartse, gesê. “Nadat ons die munte een vir een verwyder het, kon ons duidelik sien dat die skilpad beter asemhaal,” het Nuntarika Chansoe, ŉ ander veearts, gesê. Die Thaise vloot het die skilpad na die veeartse gebring nadat hulle haar in die kusdorpie aangetref het en na ŉ seeskilpad-bewaringsentrum geneem het. Die skilpad sal in die natuur vrygelaat word sodra sy voldoende herstel het. Die munte wat in die skilpad se maag gevind is, was hoofsaaklik van Asië afkomstig. Die munte word in poele gegooi omdat mense glo dat dit geluk sal bring. Indien daar boonop skilpaaie in die poele is, word geglo jy sal ŉ langer lewe hê.